I morgen er det igen muligt at komme på besøg på et museum. I dag fik Kunstens personale en rundvisning, så de er klædt godt på til at tage imod museumsgæsterne.

I morgen onsdag er det igen muligt at besøge et museum efter corona-nedlukningen. Også Kunsten i Aalborg er klar til at slå dørene op, og i dag samlede direktør Lasse Andersson personalet til en helt speciel rundvisning, så de kan få et nærmere kendskab til de udstillinger, som Kunsten viser frem fra i morgen. - Vi har sindssygt flotte udstillinger stående klar og events hele sommeren. Vi har givet den alt, hvad vi kan, så vi har ikke ligget på den lade side, mens vi har været lukket, siger direktør for Kunsten og Utzon Center, Lasse Andersson. Han forklarer, at gæsterne skal vise et corona-pas, hvoraf det  fremgår, at man har en negativ test, der er mindre end 72 timer gammel, at man er færdigvaccineret, eller at man har været positiv med covid-19 indenfor en vis periode. - Corona-passet viser man, når man køber billetten, og så gør man, som man plejer og tager mundbind på, og hvis man vil en tur i vores café, skal man huske at bestille plads en halv time før, siger Lasse Andersson. Kunsten åbner onsdag for Toyin Ojih Odutola – Modvægtens teori, The American Way – Louisiana på Kunsten og Cathrine Opie – 700 Nimes Road.